Slottet har denne uka forsøkt å behandle avsløringen av kronprinsesse Mette-Marits møter med Jeffrey Epstein som en personlig tragedie. Hun har selv beklaget overfor Dagens Næringsliv, som først meldte om saken. Kronprins Håkon har fulgt opp med å si at hun er «lei seg».

Dette forsøket på å hekte problemstillingen på enkeltmennesket Mette-Marit, er en finte fra Slottet. Hensikten er å lede oppmerksomheten bort fra et strukturelt, og dypt problematisk trekk ved det norske kongehuset: Den vedvarende, ja, nærmest trassige insisteringen på minst mulig åpenhet.

Er det en privatsak hvordan Mette-Marit omgås Jeffrey Epstein? Ja, kanskje det. Det kan vi likevel ikke ta stilling til uten at vi får vite mer om møtenes karakter. Alvorligheten som kan ligge skjult i detaljene i denne konkrete saken, burde være en anledning for offentlighet og politikere til å kreve svar - og forvente mer åpenhet i framtida.

Slottet har i alle fall ingen planer om å gi etter.

Skru På Lyd Error Error SVARER: Slik svarte kronprins Haakon på spørsmål om at både han og kronprinsesse Mette-Marit flere ganger i perioden 2011 til 2013 møtte overgrepsdømte Jeffrey Epstein. Video: NTB Scanpix Vis mer

Etter at Jeffrey Epstein hadde sonet ferdig dommen fra 2008 for overgrep mot en 14-åring, begynte umiddelbart arbeidet for å rehabilitere ham i finans- og sosietetskretser. Sammen med kløktige medhjelpere ble det valgt en strategi. Donasjoner til ulike gode formål var en effektiv måte å bygge opp imaget, komme i tett dialog med kjente mennesker og knytte dem opp mot sine kontakter i finansmiljøet.

Dette fungerte egentlig ganske godt for Epstein. Påfallende mange «glemte» hvem de egentlig pleiet omgang med, og har tydd til ulike botsøvelser i etterkant. Beklagelsene og avtandstagelsene har selvsagt blitt særlig mange etter at Epstein ble siktet for trafficking og nye overgrep mot mindreårige, og siden tok livet sitt på cella i New York i sommer.

Mette-Marit var godt egnet til å gå rett i garnet som Epstein og hans medhjelpere la ut. Kronprinsparet har svært aktivt tatt del i et internasjonalt nettverksarbeid i krysningspunktet mellom finans, veldedighet og kjendiseri. Som kongelige har de en uimotståelig tiltrekningskraft på prosjekter som trenger penger, troverdighet - og ikke minst glamour og oppmerksomhet.

De har ikke bare deltatt i nettverk, de har også bygget sine egne - som offentligheten får lite informasjon om.

Siden Slottet ikke vil si noe om møtene mellom Mette-Marit og Epstein, har mediene i stedet vært nødt til å lete i den informasjonen som finnes tilgjengelig i offentlige kilder, og gjennom annet journalistisk arbeid. På denne måten har Dagens Næringsliv gravd fram at stiftelsen Bill & Melinda Gates var involvert i å introdusere den norske kronprinsessen med sexforbryteren Epstein første gang de møttes i 2011. Avisa erfarer dette, som betyr at de har det de mener er sikre opplysninger fra en kilde som ikke kan offentliggjøres.

Gates og Epstein hadde et omfattende samarbeid, har pressedekning avslørt. En forbindelse Gates først nektet for, men nå har beklaget. The New Yorker har blant annet avslørt hvordan Epstein fikk Bill Gates til å donere 2 millioner dollar til eliteuniversitet MIT.

Ekteparet Gates har pleid omgang med det norske kronprinsparet, og de har samarbeidet om en rekke veldedige prosjekter. Samtidig har kronprinsparet bygget sitt eget veldedige fond, Kronprinsparets fond.

Dagbladet har tidligere gått dette fondet etter i sømmene, og det viste seg at gavene hit økte kraftig fra 2011. I vår sak kunne vi fortelle at i en rekke tilfeller hadde selskaper eller organisasjoner gitt penger til fondet, samtidig som de i ulike sammenhenger hadde fått kongelig besøk eller oppmerksomhet.

Flere jusseksperter påpekte det problematiske samrøret av offentlige, private og kommersielle interesser, særlig med tanke på at kongehuset - som huser vårt konstitusjonelle overhode - ikke følger offentlighetsloven, eller har åpne postlister.

Flere av pengegavene til fondet var ikke omtalt på Slottets eller fondets nettsider, eller i deres årsberetninger. Det krevde et detektivarbeid å få oversikt. Summene fikk vi først detaljer om da vi henvendte oss til fondet.

Hemmeligholdet var likevel komplett når det gjaldt pengegaver fra «private givere». De er helt anonyme, selv om eksperter slo fast at fondet kunne krevd åpenhet om bidragene som betingelse for donasjoner.

I vår sak fant vi ut at de hemmelige gavene beløp seg til 8,6 millioner kroner i perioden fra 2011 til 2016.

Dette er bare ett av en rekke eksempler på et notorisk hemmelighold fra Slottets side. Vi måtte kjempe mot dette da denne avisa avdekket at millioner av offentlige kroner ble brukt på kongefamiliens private eiendommer, i strid med Stortingets forutsetninger.

Kronprinsparet representerer Norge i utlandet i en rekke sammenhenger. Internasjonalt får rollen deres en tydelig politisk karakter, de er døråpnere i både politiske og forretningsmessige sammenhenger. Å likevel tviholde på hemmelighold rundt møtene med en straffedømt sexovergriper og traffickingsiktet milliardær, er så frekt at det nesten ikke er til å holde ut.

Det Slottet skjønner, er at å åpne opp om møtene med Epstein vil være å sette døra på gløtt for mer åpenhet rundt deres nettverk og virksomhet. Et prinsipp som de for alt i verden vil unngå å bli fanget av, til tross for at et av slagordene deres er nettopp - «åpent kongehus».

Vi trenger mer fakta, og mindre følelser om Mette-Marits møter med Jeffrey Epstein. Kunnskap om nettverkene rundt kronprinsparet er noe offentligheten har krav på.